**Topaic 2**

**Cúlra agus áit chónaithe**

**Feidhmeanna an aonaid**

*San aonad seo foghlaimeoidh an rang conas/faoi:*

* fiafraí de dhuine cé as é agus an cheist sin a fhreagairt
* náisiúntacht a chur in iúl
* fiafraí de dhuine cá bhfuil sé ina chónaí agus an cheist sin a fhreagairt
* ceist a chur ar dhuine cá bhfuil áit agus an cheist sin a fhreagairt
* ceist a chur ar dhuine cén seoladh atá aige
* cur síos a dhéanamh ar áiseanna i gceantar agus ceist a chur ar dhuine eile faoi áiseanna ina cheantarsan.

**An ghramadach**

*San aonad seo clúdaítear:*

* Na réamhfhocail *as* agus *i*: as Baile Átha Cliath, i mBaile Átha Cliath.
* An réamhfhocal *le*: in aice le Luimneach.
* Foirmeacha ceisteacha: *An bhfuil...? Cá bhfuil...?*
* An dara pearsa uatha agus iolra de na forainmneacha réamhfhoclacha *do* agus *ag*.
* Na haidiachtaí sealbhacha uatha *mo* agus *do*, *a* agus *a*.
* An chopail: *Is Iodálach mé*.

**Stór focal**

*San aonad seo clúdaítear:*

* Tíortha: an Spáinn, an Fhrainc, An Iodáil, Sasana, srl.
* Náisiúntacht: Éireannach, Sasanach, Meiriceánach, Francach, Spáinneach, Iodálach, srl.
* Áiteanna: sráidbhaile, baile, cathair, contae, faoin tuath, cois farraige
* Áiseanna: siopa(í), banc, ollmhargadh, scoil, oifig an phoist, teach (tithe) tábhairne, óstán, linn snámha, srl.

**Beidh an foghlaimeoir in ann…**

**Labhairt**

* Eolas bunúsach a thabhairt faoi féin maidir leis na rudaí seo a leanas: náisiúntacht, áit ar rugadh é, áit chónaithe.
* Beidh sé in ann ceisteanna bunúsacha a chur ar dhaoine eile faoi na hábhair chéanna.
* Beidh sé in ann na príomháiseanna atá le fáil sa cheantar a ainmniú agus ceist a chur ar dhuine faoi na príomháiseanna atá le fáil ina c(h)eantar siúd.

**Cluastuiscint**

* Tuigfidh an foghlaimeoir ceisteanna simplí a bhaineann le cúlra agus áit chónaithe.
* Beidh tuiscint aige ar chur síos simplí ó dhaoine eile faoi na príomhrudaí atá le fáil ina gceantar.

**Léamhthuiscint**

* Na príomhfhocail a bhaineann leis an ábhar seo a aithint. Mar shampla, na focail ‘náisiúntacht’ agus ‘áit chónaithe’ ar fhoirm iarratais.
* Beidh siad in ann na príomhfhocail a bhaineann le seirbhísí a thuiscint. Mar shampla, ‘banc’, ‘oifig an phoist’ agus araile.

**Scríbhneoireacht**

* Focail faoi leith a bhaineann leo féin a scríobh ar fhoirm iarratais. Mar shampla, náisiúntacht agus áit chónaithe.

**Moltaí**

* Moltar na gníomhaíochtaí a dhéanamh san ord seo a leanas

Cé as tú? (Labhairt)

An Fhoghraíocht (Foghraíocht)

Cá bhfuil tú i do chónaí? (Labhairt)

Cá bhfuil sé sin? (Labhairt)

Cad é do sheoladh baile? (Labhairt)

Ceithre chomhrá (Éisteacht)

Áiseanna (Labhairt)

Áine agus Paulo (Léitheoireacht)

Cad iad na ceisteanna? (Scríbhneoireacht)

An Banc Teanga

* Ní gá an t-ord seo a leanúint. Laistigh de gach topaic tá réimse leathan de ghníomhaíochtaí éagsúla. Ní gá gach gníomhaíocht a dhéanamh le do ghrúpa. Roghnaigh na gníomhaíochtaí bunaithe ar riachtanais agus ar chumas na bhfoghlaimeoirí. Tá treoracha soiléire mar aon le gach gníomhaíocht. Tá gníomhaíochtaí sa bhreis bunaithe ar ghnéithe den ghramadach a thagann chun cinn san aonad ar fáil chomh maith agus moltar iad a úsáid i dteannta le gníomhaíochtaí éagsúla. Tá moltaí ar fáil sna treoracha a ghabhann leis na gníomhaíochtaí difriúla.